Objava zahtjeva za odobrenje izmjene koja nije manja u specifikaciji za proizvod u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2019/C 216/08)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„RAGUSANO”

EU br.: PDO-IT-1505-AM01 – 9.10.2017.

ZOI ( X ) ZOZP ( )

1. Skupina koja podnosi zahtjev i legitimni interes

Consorzio per la tutela del formaggio Ragusano (Konzorcij za zaštitu sira „Ragusano”) čije se sjedište nalazi u Gospodarskoj, industrijskoj, obrtničkoj i poljoprivrednoj komori Raguse: C.C.I.A.A. di Ragusa – Piazza della Libertà – 97100 Ragusa. Telefon: + 39 3461532330, e-pošta: consorzioregusanodop@gmail.com; certificirana e-pošta: certmail@pec.consorzioragusanodop.it.

Konzorcij za sir „Ragusano” čine proizvođači sira „Ragusano”. On je ovlašten za podnošenje zahtjeva za izmjenu u skladu s člankom 13. stavkom 1. Uredbe br. 12511 Ministarstva za poljoprivrednu, prehrambenu i šumarsku politiku od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

Ostalo (U članku 1. specifikacije prije riječi „oznaka izvornosti” dodana je riječ „zaštićena”; članci od 1. do 4. izbrisani su, a dodan je članak 7. o nadzornom tijelu, koji nije bio uključen u postojeću specifikaciju; dodane su i odredbe o načinu stavljanja sira na tržište i načinu pakiranja sira.)

4. Vrsta izmjene

5. Izmjene

Svojstva proizvoda

U članku 3. točki (f) specifikacije izmijenjena je minimalna težina sira.

Tekst u postojećoj specifikaciji:

„Težina: varira od 10 do 16 kg ovisno o veličini koluta sira.”

preinačen je kako slijedi:

„Težina: varira od 12 do 16 kg ovisno o veličini koluta sira.”

Ta izmjena kojom se minimalna težina povećava sa 10 kg na 12 kg potrebna je kako bi se specifikacija prilagodila trenutačnoj praksi proizvodnje koja se s vremenom uvriježila.

Proizvođači su posljednjih godina odabrali proizvoditi veće sireve. Taj odabir bolje odražava stvarnu praksu proizvodnje sira „Ragusano”, s obzirom na to da je posljednjih godina minimalna težina sireva „Ragusano” iznosila barem 12 kg.

Nadalje, veličina sira „Ragusano” pokazala se kao jedna od prepoznatljivih karakteristika tog sira koja potrošačima omogućuje da ga odmah prepoznaju u usporedbi s drugim sličnim sirevima koji nikada nisu toliko veliki.

Maksimalni postotak vlage povećan je sa 40 % na 42 %.

Tekst u postojećoj specifikaciji:

„Udio vlage: najviše 40 %.”

preinačen je kako slijedi:

„Udio vlage: najviše 42 %.”

Postotak vlage povećan je kako bi sir bio mekaniji, što je u skladu s dokazanim preferencijama potrošača.

Dokaz o podrijetlu

Članak 5. „Dokaz o podrijetlu”, koji nije bio uključen u postojeću specifikaciju, dodan je kako bi se osigurala sukladnost s člankom 7. točkom (d) Uredbe (EU) br. 1151/2012. Tekst članka 5. nalazi se u nastavku:

Povezanost sa zemljopisnim područjem

Dodan je članak 6. „Povezanost sa zemljopisnim područjem”.

Taj članak nije bio uključen u postojeću specifikaciju, već samo u sažetak. Informacije koje su dodane stoga su preuzete iz sažetka i iz izvješća naslovljenog „Povezanost sa zemljopisnim područjem” koje je uključeno u dokumente podnesene Komisiji. Te su informacije preinačene i dodane kako bi se osiguralo da članak bude usklađen s odredbama iz članka 7. stavka 1. točke (f) Uredbe (EU) br. 1151/2012.

Tekst članka 6. nalazi se u nastavku:

U glavne ‚karakteristike koje se mogu pripisati bioraznolikosti’ ubrajaju se područje proizvodnje i s njim povezani makroekološki i mikroekološki uvjeti tog područja te prirodne lokacije na kojima se odvijaju postupci proizvodnje (objekti za uzgoj stoke, proizvodnju i zrenje sira). Toj bioraznolikosti pridonose i pasmine koje se uzgajaju, ekstenzivni sustav uzgoja i prehrana krava, koja se prvenstveno sastoji od divljeg krmnog bilja koje raste na pašnjacima visoravni Ibleo. Presudnu ulogu ima i tradicionalan postupak proizvodnje sira, zbog njegovih posebnih svojstava i postupaka, a to su korištenje svježeg punomasnog mlijeka, prisutnost prirodne mikroflore prikladne za proizvodnju sira, korištenje prirodnog sirila te drvenog i/ili bakrenog pribora za proizvodnju. Tome treba dodati i postupak oblikovanja sira u kalupima i tradicionalno zrenje. Očito je da su te ‚karakteristike’ zapravo cijeli niz prirodnih postupaka kod kojih postoji visok stupanj biološke varijabilnosti. A u tom se kontekstu čovjek iz dana u dan mora boriti protiv prirode da bi postigao biološku ravnotežu među različitim postupcima kako bi se jamčila proizvodnja sira ‚Ragusano’ izvrsne kvalitete.

Seoska gospodarstva (masserie) izgrađena od vapnenca sastoje se od staje u kojoj se nalazi stoka, stambenog prostora, sjenika i malog prostora za proizvodnju sira u kojem se mlijeko prerađuje u sir. Ta se seoska gospodarstva savršeno uklapaju u okolni krajolik za koji su karakteristični suhozidi koji se protežu dokle god seže pogled. Na seoskim gospodarstvima (masserie) primjenjuje se tradicionalna tehnika za proizvodnju sira u kojoj se kao jednostavan, ali neophodan, drveni i bakreni pribor za proizvodnju sira koriste drvena bačva, žlica, bakreni kotao obložen limom, sito, ručka, drveni kalupi i male drvene letvice za oblikovanje sira. Sir ‚Ragusano’ prirodan je proizvod čija su svojstva i posebnosti nerazdvojno povezani sa svojstvima sirovine, tj. svježim punomasnim mlijekom koje sadržava okuse pašnjaka visoravni Ibleo, koja je bogata aromatskim biljem, te s prokušanim i provjerenim praksama proizvodnje i zrenja sira koje ručno provode stručnjaci. Sir ‚Ragusano’ proizvodi se tijekom razdoblja u kojem raste krmno bilje, od studenoga do svibnja, kada je kvaliteta zelenog krmnog bilja na pašnjacima na vrhuncu. Prirodni pašnjaci na području Ibleo pogodni su za rast više od 100 vrsta krmnog bilja iz barem 20 različitih porodica bilja. Svaka pojedina vrsta divljeg krmnog bilja s livada visoravni Ibleo pridonosi oblikovanju mirisa i okusa sira ‚Ragusano’. Glavne su vrste krmnog bilja koje se cijene jer su ukusne stoci i zbog njihova učinka na proizvodnju mlijeka i rast te zbog prehrambenih svojstava kao krmnog bilja sljedeće: Anthemis arvensis, Medicago hispida, Scorpiurus subvillosus, Astragolus hamosus, Trifolium subterraneum, Calendula arvensis, Diplotaxis erucoidese i Sinapis arvensis. Okoliš, mlijeko, ispaša i metoda proizvodnje čine ‚Ragusano’ vrlo tradicionalnim sirom koji je, unatoč tomu, ostao privlačan do danas, a okruženje u kojem se proizvodi (masseria) može se opisati kao kulturna baština u punom cvatu koju tvore priroda, povijest, gospodarstvo te tehnološke vještine i znanje. Niz različitih čimbenika može utjecati na miris, okus, boju i prehrambena svojstva tradicionalnog sira ‚Ragusano’. Ti se čimbenici mogu definirati kao ‚karakteristike koje se mogu pripisati bioraznolikosti’, upravo zbog toga što se, zahvaljujući njihovoj uravnoteženoj sinergiji, stoljećima proizvodi sir koji je jedinstven u svijetu i nerazdvojno povezan s područjem na kojem se proizvodi. ‚Ragusano’ je živi sir, i u smislu mikrobiološke populacije koju sadržava i zbog svih enzimskih procesa kroz koje prolazi tijekom zrenja. Iz toga proizlazi definicija njegove bioraznolikosti – ne samo zbog toga što ti čimbenici omogućuju proizvodnju sira koji se ističe među ostalim sirevima, već osobito i zbog toga što je taj sir živ u biološkom smislu.

Metoda proizvodnje

U članku 3. točki C u odgovarajući je odjeljak dodano minimalno vrijeme zrenja jer nije bilo navedeno u postojećoj specifikaciji.

Dodana je i mogućnost da se zrenje sira provodi i drugim metodama osim one u kojoj se sirevi vješaju preko greda zavezani užetom u parove.

Tekst u postojećoj specifikaciji:

„Postupak zrenja sireva provodi se u prozračnim prostorijama i pri temperaturi od 14 do 16 Celzijevih stupnjeva tako da se sirevi vežu u parove tankim užetom te se objese preko prikladnog potpornja tako da se osigura potpuna izloženost zraku cijele površine sira.”

preinačen je kako slijedi:

„Postupak zrenja sireva provodi se tijekom razdoblja od najmanje tri mjeseca od trenutka oblikovanja sira, u prozračnim prostorijama na temperaturi od 14 do 16 Celzijevih stupnjeva.

U postojećoj specifikaciji nije bilo propisano minimalno razdoblje zrenja pa je stoga kao minimalno razdoblje zrenja određeno razdoblje od tri mjeseca (počevši od trenutka oblikovanja sira) kako bi se osiguralo dostatno zrenje proizvoda.

Kad je riječ o izmjeni koja se odnosi na metode zrenja, iako se navodi da se ta faza proizvodnje mora odvijati u prostorijama koje su dostatno prozračne, proizvođači su odlučili da se mogu primjenjivati i druge metode osim vješanja sireva preko greda u parovima s pomoću užadi. Posljednjih su godina proizvođači ostvarili veliki uspjeh u provođenju postupka zrenja sireva tako što su ih stavili na police izrađene od zaobljenih drvenih letvica koje su konstruirane tako da se osigura kruženje zraka. Na taj način, a bez ikakvih štetnih učinaka na karakteristike sira, oblik sira ostaje pravilan i ljepši te se, što je najvažnije, takav sir može lakše rezati na komade nego sir čije je zrenje provedeno na tradicionalan način.

Nadalje, primjena prethodno navedene metode zrenja omogućuje korištenje manje količine soli u odnosu na veći postotak soli koji je potreban kako bi sir, kad ga se veže i vješa radi zrenja, bio otporniji i kako bi se manje deformirao. Tom se metodom zrenja stoga omogućuje proizvođačima da dobiju proizvod s manjim sadržajem soli, koji potrošači jako cijene.

Tim izmjenama uspješno se štite načela tradicionalnih metoda zrenja uz istodobno poboljšanje proizvoda.

U članku 3. točki C na kraju odjeljka o oblikovanju sira dodan je sljedeći tekst:

Cilj je ove izmjene urediti i uskladiti metode za nanošenje kazeina, čime se osigurava da svaki sir bude označen brojem za potrebe sljedivosti, te za vrpce s otiskom, kojima se osigurava da sir označen otiskom bude lako prepoznatljiv potrošačima. Nadalje, dodavanjem takvih pravila u specifikaciji olakšava se rad nadzornom tijelu, koje tada može provjeriti usklađenost s tim pravilima.

Ova izmjena isključivo je namijenjena poboljšanju sljedivosti proizvoda i olakšavanju njegove identifikacije.

Označivanje

Članak 4. o označivanju i pakiranju preinačen je i proširen.

Tekst u postojećoj specifikaciji:

preinačen je kako slijedi:

„Sir ‚Ragusano’ sa zaštićenom oznakom izvornosti mora imati sljedeću oznaku pri stavljanju u potrošnju kako bi se jamčilo da je sukladan mjerodavnim pravnim odredbama;

na kraju minimalnog razdoblja zrenja ta se oznaka otiskuje na glavnu stranu sira, zajedno s identifikacijskim brojem EZ poduzeća i, prema potrebi, nazivom marke.

Osim znaka EU-a za ZOI, na ambalaži sira ‚Ragusano’ mora se nalaziti sljedeća oznaka.

Opći opis oznake

Oznaka sadržava sljedeće podatke:

— RAGUSANO ZOI, slovima većima od svih ostalih na oznaci,

— identifikaciju proizvođača i/ili pakiratelja u skladu sa zakonodavstvom na snazi.

Navedene specifikacije odnose se na osnovnu oznaku, veličine 8 cm x 8 cm, a sastoji se od zelenog kvadrata (Pantone 369 C) sa zaobljenim kutovima unutar kojeg se (centrirano vertikalno i horizontalno u odnosu na kvadrat) nalazi žuti pravokutnik (Pantone 810 C) sa zaobljenim kutovima, veličine 7,2 cm x 4,2 cm.

U zelenom prostoru iznad pravokutnika, centrirano horizontalno unutar tog prostora, nalazi se natpis (RAGUSANO DOP) ispisan crnim slovima (Pantone Process Black C) i fontom BAUHAUS Md BT 24, veličine od 6 pt.

Desno unutar istog pravokutnika nalazi se bijeli kvadrat (Pantone Transparent White) sa zelenim rubom (Pantone 369 C) i zaobljenim kutovima, veličine 3,6 cm x 3,6 cm, u kojem se nalazi (centriran vertikalno i horizontalno) logotip RAGUSANO, veličine 2,2 cm x 2,7 cm, dok se lijevo nalaze riječi ‚Certificato da Autorità pubblica designata dal MiPAAF’ (Certificiralo javno tijelo koje je odredilo Ministarstvo za poljoprivrednu, prehrambenu i šumarsku politiku).

Zeleni prostor ispod pravokutnika namijenjen je za naziv poduzeća, ispisan u fontu ARIAL BOLD veličine od 8 pt, bijele boje (Pantone Transparent White), i adresu, ispisanu u fontu ARIAL veličine od 7 pt, bijele boje (Pantone Transparent White).

Prethodno navedene mjere odnose se na osnovnu oznaku i potrebne su kako bi se utvrdile obvezne veličine, kojih se uvijek treba pridržavati, ali stvarna veličina oznake može se razlikovati u rasponu od najmanje veličine od 5 cm × 5 cm do najveće veličine od 12 cm × 12 cm.

Opće karakteristike logotipa

Logotip se sastoji od kruga koji je horizontalno podijeljen bijelim pravokutnikom u kojem se nalazi riječ RAGUSANO kojom je taj pravokutnik pokriven u središnjem dijelu. Tekst, koji je dulji od promjera kruga, centriran je vertikalno i horizontalno u odnosu na krug. Crne je boje (Pantone Process Black C) i ispisan u fontu BAUHAUS Md BT. Dva luka kruga iste su veličine, ali različitih boja; gornji je žute boje (Pantone 810 C), a donji zelene (Pantone 369 C).

Sir koji se proizvodi isključivo od mlijeka krava pasmine Modicana može se označiti oznakom ‚Ragusano da vacca modicana’ (sir ‚Ragusano’ od krava pasmine Modicana).”